BROJ: 711-I-289-P-176-19/20-04-19

Zagreb, 16. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **povodom neanonimne prijave mogućeg sukoba interesa dužnosnika Milana Bandića, gradonačelnika Grada Zagreba,** na 75. sjednici, održanoj 16. siječnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milana Bandića, neće se pokrenuti, vezano za okolnosti smještaja intendantice Hrvatskog narodnog kazališta u starački dom, s obzirom da iz Povjerenstvu dostupnih i prikupljenih podataka ne proizlazi da je svojim postupanjem u obnašanju dužnosti gradonačelnika Grada Zagreba, dužnosnik počinio moguću povredu odredbi ZSSI-a.**

Obrazloženje

Protiv dužnosnika Milana Bandića, gradonačelnika Grada Zagreba, podnesena je dana 23. svibnja 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-2130-P-176/19-01-4. povodom koje se vodi predmet broj P-176/19.

U navedenoj prijavi prijavitelj ističe kako intendantica Hrvatskog narodnog kazališta, ………….. besplatno stanuje u staračkom domu u Klaićevoj ulici 10 po nalogu dužnosnika Milana Bandića te da se ista nalazi u sobi u kojoj inače žive tri stanara i u koju je unesen i njezin namještaj.

Člankom 3. stavkom 1. točkom 28. ZSSI-a propisano je da je gradonačelnik Grada Zagreba dužnosnik u smislu navedenog Zakona. Povjerenstvo je uvidom u Registar dužnosnika utvrdilo da Milan Bandić obnašao dužnost gradonačelnika Grada Zagreba od 10. lipnja 2013. do 11. lipnja 2017. te da istu obnaša ponovno od 12. lipnja 2017.g. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je uvidom u izvadak iz sudskog registra Trgovačkog suda u Zagrebu utvrdilo da je pod matičnim brojem subjekta 080139969, OIB: 85671777188, upisana ustanova Dom za starije osobe Centar ( u daljnjem tekstu: Dom Centar), sa sjedištem u Zagrebu, Klaićeva 10. Kao jedini osnivač ove ustanove naveden je Grad Zagreb.

Nadalje, uvidom u mrežnu stranicu Doma Centar (http://www.dom-centar.hr/web/) utvrđeno je da se na stambenom odjelu nudi smještaj u jednokrevetnim sobama od kojih svaka ima svoj balkon i sanitarni čvor, dok se na odjelu za njegu i brigu o zdravlju korisnika nalaze jednokrevetne, dvokrevetne i trokrevetne sobe.

Povjerenstvo je dana 31. listopada 2019. godine Dom-u Centar uputilo dopis kojim je zatražilo podatak je li ……………………………….. smještena u njihovoj ustanovi te podmiruje li trošak naknade za smještaj ili se radi o trošku samog Doma ili Grada Zagreba. Isto tako zatražen je podatak, ukoliko trošak doma pada na teret ustanove ili Grada Zagreba, tko je donio takvu odluku, je li na donošenje odluke na bilo koji način utjecao dužnosnik Milan Bandić, po kojoj pravnoj osnovi je navedena odluka donesena te koliki je mjesečni iznos troškova i od kada se takav odnos primjenjuje na smještaj ………………………………….

Na predmetni upit Povjerenstva Dom Centar odgovorio je podneskom od 19. studenog 2019.g. zaprimljenog pod brojem 711-U-3892-P-176/19-03-4 ističući kako je …………………... bila korisnica Doma na način da je u istome bila smještena te da je navedeni smještaj podmirivala iz vlastitih sredstava ugovorenim trajnim nalogom u banci. U prilogu predmetnog očitovanja dostavljen je izvod prometa po računu Doma te ugovor i Aneks ugovora o smještaju iz kojih je vidljivo da je korisnica troškove smještaja podmirivala iz vlastitih sredstava.

Slijedom navedenog, a budući da je iz prikupljenih podataka razvidno kako ne proizlazi da je dužnosnik Milan Bandić počinio moguću povredu odredbi ZSSI-a, Povjerenstvo je na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Milan Bandić, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana